**\_\_\_\_\_\_\_\_\_\_\_\_\_\_\_\_\_\_ SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATAI**

**I. BENDROSIOS NUOSTATOS**

1. AAA savivaldybės nevyriausybinių organizacijų tarybos nuostatai reglamentuoja prie savivaldybės tarybos veikiančios nevyriausybinių organizacijų tarybos (toliau – ANVO taryba) funkcijas, teises ir darbo organizavimą.
2. ANVO taryba – prie savivaldybės tarybos visuomeniniais pagrindais veikiantis patariamasis kolegialus organas.
3. ANVO tarybos sudėtį ir nuostatus tvirtina, keičia, pildo savivaldybės taryba.
4. ANVO taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, savivaldybės tarybos sprendimais, kitais teisės aktais ir šiais nuostatais.
5. Vykdydama savo veiklą, ANVO taryba bendradarbiauja su valstybės ir savivaldybės institucijomis ir įstaigomis, nevyriausybinėmis organizacijomis.

**II. ANVO TARYBOS TIKSLAI IR FUNKCIJOS**

1. ANVO tarybos tikslai yra:
   1. užtikrinti savivaldybės teritorijoje veikiančių nevyriausybinių organizacijų dalyvavimą nustatant, formuojant ir įgyvendinant nevyriausybinių organizacijų plėtros politiką;
   2. užtikrinti nevyriausybinių organizacijų dalyvavimą sprendžiant savivaldybės teritorijoje veikiančių nevyriausybinių organizacijų veiklos skatinimo klausimus;
   3. stiprinti bendradarbiavimą tarp savivaldybės institucijų ar įstaigų ir nevyriausybinių organizacijų.
2. ANVO taryba numatytų tikslų siekia įgyvendindama šias funkcijas:
   1. teikia pasiūlymus savivaldybės institucijoms dėl savivaldybės teritorijoje veikiančių nevyriausybinių organizacijų veiklos skatinimo;
   2. teikia siūlymus savivaldybės tarybai, savivaldybės tarybos komitetams, savivaldybės administracijai dėl savivaldybės prioritetų, susijusių su nevyriausybinėms organizacijoms palankios aplinkos savivaldybėje kūrimu, nustatymo, dėl savivaldybės institucijų ir savivaldybės teritorijoje veikiančių nevyriausybinių organizacijų bendradarbiavimo plėtojimo ir kitų nevyriausybinėms organizacijoms aktualių klausimų sprendimo;
   3. konsultuojasi su nevyriausybinėmis organizacijomis ir prireikus kuria bendras darbo grupes konkretiems klausimams spręsti;
   4. analizuoja, stebi, vertina ir teikia siūlymus savivaldybės teisės aktų, turinčių įtakos nevyriausybinių organizacijų padėčiai savivaldybėje, rengimui ir įgyvendinimui;
   5. svarsto ir teikia pasiūlymus savivaldybės tarybai ir kitoms savivaldybės institucijoms bei įstaigoms dėl nevyriausybinių organizacijų programų ir priemonių finansavimo iš biudžeto lėšų;
   6. kartą per metus informuoja savivaldybės tarybą apie savo veiklą;
   7. informuoja visuomenę apie ANVO tarybos tikslus ir veiklą;
   8. vykdo kitas teisės aktų nustatytas funkcijas.

**III. ANVO TARYBOS TEISĖS**

1. ANVO taryba turi teisę:
   1. dalyvauti savivaldybės tarybos, savivaldybės administracijos struktūrinių padalinių posėdžiuose, kuriuose svarstomi su nevyriausybinėmis organizacijomis susiję klausimai;
   2. gauti iš valstybės ir savivaldybės institucijų, kitų įstaigų bei organizacijų informaciją ir dokumentus, kurių reikia ANVO tarybos veiklai;
   3. dalyvauti stebėtojo teise savivaldybės tarybos, komitetų ir komisijų posėdžiuose;
   4. kviesti į savo posėdžius valstybės ir savivaldybės institucijų ir įstaigų, nevyriausybinių organizacijų ir kitų įstaigų atstovus, nepriklausomus ekspertus;
   5. siūlyti savivaldybės institucijoms priemones darbui su nevyriausybinėmis organizacijomis gerinti ir jų iniciatyvoms skatinti;
   6. organizuoti diskusijas nevyriausybinėms organizacijoms aktualiais klausimais savivaldybėje;
   7. sudaryti darbo ar ekspertų grupes AAA NVO plėtros politikos klausimams svarstyti;
   8. naudotis kitomis teisės aktuose nustatytomis teisėmis.

**IV. ANVO TARYBOS SUDARYMO TVARKA**

1. ANVO tarybą iš 12 narių dvejų metų laikotarpiui tvirtina savivaldybės taryba.
2. ANVO taryba sudaroma pariteto principu: 6 nariai atstovauja savivaldybės institucijoms ir įstaigoms, 6 – nevyriausybinėms organizacijoms, veikiančioms savivaldybės teritorijoje.
3. Savivaldybės taryba deleguoja 4 atstovus, iš kurių ne mažiau kaip 1 yra savivaldybės tarybos mažumos (opozicijos) atstovas. Savivaldybės administracijos direktorius deleguoja 2 atstovus.
4. Savivaldybės teritorijoje veikiančios nevyriausybinės organizacijos deleguoja 6 atstovus į ANVO tarybą.
5. Nevyriausybinių organizacijų atstovų delegavimo tvarka:
   1. Balso teisę renkant nevyriausybinių organizacijų atstovus turi savivaldybės teritorijoje veikiančios nevyriausybinės organizacijos, kurių buveinė ar filialas yra registruoti toje savivaldybėje, arba nevyriausybinės organizacijos, kurių padalinys įstatuose nustatyta tvarka yra įsteigtas savivaldybės teritorijoje.
   2. Organizacijos, neturinčios juridinio asmens statuso, ir kiti juridiniai asmenys, kurie pagal Lietuvos Respublikos nevyriausybinių organizacijų plėtros įstatymą nepriskiriami nevyriausybinėms organizacijoms, dalyvauti atstovų rinkimuose į ANVO tarybą negali.
   3. Savivaldybė savo internetiniame puslapyje ir/ar kitose informacinėse sistemose viešai paskelbia informaciją apie vykdomą nevyriausybinių organizacijų atstovų atranką, siekiant užtikrinti viešą, skaidrią ir tinkamą informacijos sklaidą apie atstovų į ANVO tarybą delegavimą.
   4. Nevyriausybinės organizacijos, dalyvaujančios atstovų į ANVO tarybą rinkimuose, turi iš anksto per savivaldybės nustatytą terminą, kuris negali būti trumpesnis nei 10 darbo dienų, pateikti savivaldybės administracijai duomenis, kad atitinka šių nuostatų 13.1. punkte nustatytus reikalavimus, bei gali pasiūlyti savo kandidatus į ANVO tarybą.
   5. Savivaldybė vertina nevyriausybinės organizacijos atitikimą 13.1. punkte nustatytiems reikalavimams ir pateikia atsakymą ne vėliau kaip per 5 darbo dienas nuo duomenų pateikimo. Jei nustatoma, kad organizacija neatitinka 13.1. punkte nustatytiems reikalavimams, organizacija neturi teisės dalyvauti atstovų į ANVO tarybą rinkimuose, o jos pasiūlymai dėl kandidatų laikomi negaliojančiais.
   6. Savivaldybės administracija organizuoja susirinkimą, kuriame išrenkami nevyriausybinių organizacijų atstovai į ANVO tarybą.
   7. Viena nevyriausybinė organizacija turi vieną balsą. Atstovauti nevyriausybinei organizacijai susirinkime turi teisę nevyriausybinės organizacijos vadovas ar įgaliotas asmuo. Susirinkimui pirmininkauja savivaldybės atstovas, kol iš nevyriausybinių organizacijų atstovų išrenkamas susirinkimo pirmininkas.
   8. Nevyriausybinių organizacijų atstovai į ANVO tarybą renkami iš 13.4.-13.5. punktuose nustatyta tvarka pasiūlytų kandidatų. Esant daugiau kandidatų nei 6, susirinkime dalyvaujantys balso teisę turintys nevyriausybinių organizacijų atstovai slaptu balsavimu išrenka 6 atstovus į ANVO tarybą. Esant mažiau kandidatų nei 6, pasiūlytieji kandidatai laikomi išrinktais, o likusius atstovus į ANVO tarybą išrenka susirinkime dalyvaujantys balso teisę turintys nevyriausybinių organizacijų atstovai slaptu balsavimu iš susirinkime pasiūlytų kandidatų.

**V. ANVO TARYBOS DARBO ORGANIZAVIMAS**

1. ANVO tarybos pagrindinė veiklos forma – posėdžiai. ANVO taryba renkasi ne rečiau kaip vieną kartą per ketvirtį.
2. ANVO tarybos posėdžiai yra teisėti, kai juose dalyvauja daugiau kaip pusė NVO tarybos narių. ANVO tarybos sprendimai priimami posėdyje dalyvaujančių narių balsų dauguma. Balsams pasiskirsčius po lygiai, lemia posėdžio pirmininko balsas.
3. Jeigu ANVO taryboje svarstomas klausimas, susijęs su ANVO tarybos nario interesais, ANVO tarybos narys informuoja apie tai ANVO tarybą ir nusišalina priimant sprendimą. Jeigu paaiškėja, kad ANVO tarybos narys, priimant sprendimą, buvo šališkas, jo balsas neskaičiuojamas.
4. ANVO tarybos sprendimai yra vieši, informacija skelbiama savivaldybės interneto svetainėje.
5. ANVO tarybos sprendimai yra rekomendacinio pobūdžio.
6. ANVO tarybos posėdžius inicijuoja ir jiems pirmininkauja ANVO tarybos pirmininkas, jo nesant – ANVO tarybos pirmininko pavaduotojas. Inicijuoti posėdį gali ir 1/3 ANVO tarybos narių.
7. ANVO tarybos posėdžiui pirmininkauja savivaldybės atstovas, kol išrenkamas ANVO tarybos pirmininkas.
8. ANVO tarybos pirmininku slaptu balsavimu išrenkamas daugiau kaip pusę balsavusiųjų balsų gavęs kandidatas. Jei balsų daugumos nesurenka nei vienas kandidatas, organizuojamas antrasis rinkimų turas, kuriame varžosi du daugiausiai balsų surinkę kandidatai. Išrinktu laikomas antrame ture daugiausiai balsų gavęs kandidatas.
9. Pavaduotojas renkamas posėdyje dalyvaujančių ANVO tarybos narių balsų dauguma.
10. Pirmininku išrinkus savivaldybės institucijos atstovą, pavaduotoju turi būti išrinktas nevyriausybinės organizacijos atstovas ir atvirkščiai.
11. ANVO tarybos pirmininkas:
    1. planuoja ir organizuoja ANVO tarybos darbą;
    2. šaukia ANVO tarybos posėdžius ir jiems pirmininkauja;
    3. pasirašo ANVO tarybos posėdžių protokolus ir kitus su ANVO tarybos veikla susijusius dokumentus;
    4. teisės aktų nustatyta tvarka dalyvauja savivaldybės tarybos posėdžiuose, kuriuose svarstomi su ANVO tarybos kompetencija susiję klausimai;
    5. artimiausiame ANVO tarybos posėdyje informuoja ANVO tarybos narius apie atstovavimą ANVO tarybai ir dalyvavimą su ANVO tarybos kompetencija susijusiuose renginiuose.
12. ANVO tarybos pirmininko pavaduoja pirmininką jam susirgus, išvykus ar esant kitoms aplinkybėms, dėl kurių ANVO tarybos pirmininkas negali eiti savo pareigų.
13. ANVO tarybos nario įgaliojimai nutrūksta, jeigu:
    1. ANVO tarybos narys atsistatydina savo noru;
    2. jis atšaukiamas jį delegavusios institucijos iniciatyva;
    3. ANVO tarybos nariui mirus.
14. Naujas ANVO tarybos narys skiriamas iki ANVO tarybos kadencijos pabaigos.
15. Kiekvienas ANVO tarybos narys turi teisę siūlyti klausimus posėdžiui, iš anksto informavęs apie tai pirmininką.
16. ANVO tarybos sekretoriaus funkcijas atlieka savivaldybės administracijos direktoriaus įsakymu paskirtas savivaldybės administracijos tarnautojas ar darbuotojas. ANVO tarybą techniškai aptarnauja savivaldybės administracija.
17. ANVO tarybos sekretorius:
    1. praneša ANVO tarybos nariams ir kitiems į posėdį kviečiamiems asmenims apie ANVO tarybos posėdžio laiką, vietą, pateikia jiems parengtą ir su pirmininku suderintą posėdžio darbotvarkę ir medžiagą;
    2. surašo ANVO tarybos posėdžių protokolus;
    3. tvarko su ANVO tarybos darbu susijusius dokumentus, kaupia ir sistemina surinktą medžiagą;
    4. vykdo kitus ANVO tarybos sprendimus ir (ar) pirmininko nurodymus.
18. Savivaldybės administracija ANVO tarybos posėdžiams suteikia patalpas.

**VI. BAIGIAMOSIOS NUOSTATOS**

1. ANVO tarybos posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.